“SSERUGANDA, mbadde nzize okutwala ebyaffe nga bw’otegedde anti obwajjo bwonna nakanda kukukubira ssimu nga tewali agikwata,” oyo ye cayimaani ng’azze ewa munywanyi we amuwe amabaati ge eminwe 15 nga bwe kiri mu ndagaano y’okumuwola ssente ezaamalayo ebbanja lya bbanka.
Twaleka muka landiroodi alagidde ffundi akomerere amabaati ku kisibo ky’embuzi zaabwe. Kino landiroodi tekyamusanyusa kuba amabaati yali agawaddeyo ng’omusingo ku 300,000/- ezaamuwolebwa.
Cayimaani naye yajja amaliridde okutwala amabaati kw’olwo ebya musajja we yali abimanyi nga bw’ali omuntu omuzibuzibu naddala bwe bituuka ku ssente.
Omukyala gye yali bw’awulira nga cayimaani ayogera ku mabaati agaali gamaze okukozesebwa ne yeesuulako mangu kade n’agenda mu nnimiro ng’ayagala ebinaddirira bimugwe nkoto.
“Ssebo ate amabaati gange ogakozesezza?,” cayimaani abuuza.
LANDIROODI: Mukama wange ononsonyiwa, abakazi kye babeeredde namutegeeza dda ng’amabaati bwe nali ngawaanyisizzaamu ente ey’omugongo nga nnindiridde kuginonayo naawe otwale amabaati go, namanya nti bwe mmugamba nti ngasinze ajja kulya obuwuka.
CAYIMAANI: Sseruganda, ebyo by’oyogera olinga asaaga obusaazi kubanga nze sirina nte ne mukyala wo akimanyi ate olwo bwe yandirindiridde ente nga tagiraba oba omusuubira kukola ki?
Landiroodi wano yeefuula ayita omukyala ajje amuvunaane nga ne cayimaani awulira.
“Kati osuubidde kunsasula otya ng’ate amabaati omaze okugakozesa?”, cayimaani abuuza.
LANDIROODI: Ssebo, okuggyako okugumiikiriza nkusasule nga ntunze obumwanyi bwange obuli ku miti naye ndabika nkomye, musajja munnange.
Waaliwo akasiriikiriro oluvannyuma lwa landiroodi okutegeeza nga bw’atakyalina kyakukola era wano n’omukyala w’akomerawo okuva mu nnimiro. “Otyo mukyala nnyinimu olyose n’ojja njagala kino nkyogere nga naawe owulira, mukwano gwange ono namuggya mu nvuba ya bbanka, simanyi oba wakitegeerako, ne mmuwa ssente ng’ansingidde amabaati eminwe 15, ate laba nsanze mugakozesezza, kati nkole ki maama wange?,” cayimaani bwatyo bw’aggyeyo bwino akwata ku mabaati.
Ko omukyala: Byonna nabimanya wadde munnange teyali mulambulukufu ku nsonga zonna, n’eby’emabega eri ebikwata ku kusinga ekitundu ky’ekibanja nabyo mbimanyi wabula simanyi kye nnyinza kudda mu kibuuzo ky’ombuuzizza.
CAYIMAANI: Kinsanyudde nange okumanya nti ebikwata ku sseruganda ono obitegeera bulungi kati ava kung’amba nti mmugumiikirize okutuusa lw’alitunda emmwaanyi ezikyali ku miti, ekyo ng’olaba kiringa eky’okunaanya obunaanya.
OMUKYALA: Ssebo ndowooza era ky’akugambye ky’ojja okukolerako kubanga sirabawo busobozi mu kiseera kino bwa kukuwa ssente zo.
Bino byonna landiroodi abiwulira akotese omutwe mu bweraliikirivu obungi.
Aaha, musajja wo amabanja agayitako?
Linda ebijja.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn